Spitalul "Prof. Dr. Eduard Apetrei" din Buhuși anunță începerea operațiunilor de cartografiere în cadrul proiectului său ambițios de modernizare și extindere. Aceste acțiuni sunt parte integrantă a procesului de elaborare a Studiului de Fezabilitate și Documentației de Avizare a Lucrărilor de Intervenții, necesare pentru demararea proiectului în perioada următoare.
Proiectul propus de Spitalul Buhușean are ca scop transformarea radicală a unității sanitare, atât din perspectiva infrastructurii, cât și a dotării cu echipamente medicale de ultimă generație. Printre reperele majore ale proiectului se numără:
- Extinderea Compartimentului de Primiri Urgențe
- Extinderea Blocului Operator
- Extinderea și amenajarea Serviciului de internare-externare a bolnavilor
- Construirea unei secții de Boli Infecțioase conform legislației sanitare în vigoare
- Reabilitarea Dispensarului TBC cu crearea infrastructurii necesare pentru secția de Pneumoftiziologie
- Reabilitarea compartimentului ATI-UTS
- Implementarea unui sistem de transport pentru probe de sânge și documente
- Introducerea unui sistem de transport al analizelor medicale prin dronă
- Construirea unei clădiri noi pentru arhivă
- Instalarea unui sistem de climatizare la nivelul întregului spital
- Dotarea cu aparatură medicală specifică fiecărei structuri din cadrul spitalului
- Reabilitarea mai multor facilități, printre care Ambulatoriul Integrat, Prosectoriul, Laboratorul de anatomie patologică, Blocul Alimentar Central și altele
- Amenajarea curții spitalului cu dotări specifice
- Utilizarea panourilor foto-voltaice și a pompelor de căldură pentru eficiență energetică
- Construirea unei clădiri noi pentru personalul administrativ
- Implementarea unui perimetru de protecție și control acces la poartă
- Refacerea parcărilor cu sisteme de încărcare pentru mașini electrice
- Reabilitarea sistemului de iluminat exterior și a celui de canalizare
- Actualizarea Autorizației de Securitate la Incendiu
Aceste elemente reprezintă doar o parte din planurile ambițioase ale Spitalului "Prof. Dr. Eduard Apetrei" din Buhuși. Prin această inițiativă, unitatea medicală își propune să ofere servicii de calitate superioară și să se alinieze la standardele moderne în domeniul sănătății.